**УПУТСТВО ЗА ПОПУЊАВАЊЕ**

 **ЗАХТЈЕВА ЗА РЕГИСТРАЦИЈУ ПРЕДУЗЕТНИКА**

Члан 1.

У зависности од предмета поступка регистрације предузетника, захтјев може бити:

1) захтјев за регистрацију предузетника (у даљем тексту: захтјев), који обухвата оснивање, промјену података и престанак обављања дјелатности,

2) захтјев за резервацију пословног имена.

Члан 3.

(1) Физичко лице, односно предузетник иницира код регистрационог органа покретање поступка достављањем захтјева или захтјева за резервацију пословног имена.

(2) Физичко лице, односно предузетник може писаним путем опуномоћити друго лице да у његово име и за његов рачун непосредно поднесе захтјев или захтјев за резервацију пословног имена.

(3) У случају када је пуномоћник подносилац захтјева или захтјева за резервацију пословног имена, обавезно се прилаже овјерена пуномоћ у писаном или електронском облику, а у зависности од начина подношења захтјева.

(4) Пуномоћник уз захтјев или захтјев за резервацију пословног имена доставља и овјерену копију идентификационог документа лица у чије име подноси захтјев, као и другу документацију прописану Закона о самосталним предузетницима (у даљем тексту: Закон).

(5) Код непосредне предаје захтјева физичко лице, односно предузетник, односно пуномоћник даје свој идентификациони документ на увид службенику организационе јединице у јединици локалне самоуправе која је надлежна за пријем поднесака, који тај службеник фотокопира, док га службеник регистрационог органа скенира и уноси у регистар предузетника.

(6) Изузетно од става 1. овог члана, поступак регистрације промјене података, престанка обављања дјелатности предузетника и брисања резервисаног пословног имена може покренути и регистрациони орган по службеној дужности у складу са Законом.

Члан 4.

(1) Образац захтјевасадржи податке о предузетнику, који су организовани у сљедеће тачке:

1) предмет захтјева,

2) идентификација и опис,

3) лични подаци,

4) пословно име,

5) сједиште,

6) начин обављања дјелатности,

7) дјелатности предузетника,

8) лични подаци пословође и овлашћења,

9) привремени престанак обављања дјелатности,

10) престанак обављања дјелатности,

11) предмет захтјева за издвојену јединицу,

12) подаци о издвојеној јединици,

13) дјелатности у издвојеној јединици,

14) лични подаци пословође издвојене јединице и овлашћења,

15) привремени престанак обављања дјелатности у издвојеној јединици,

16) приложена документација уз захтјев,

17) простор за напомену уз захтјев,

18) подаци о пуномоћнику,

19) начин преузимања акта,

20) датум и потпис подносиоца захтјева.

(2) Садржај захтјева прописан је на обрасцу, који се налази у Прилогу 1. овог правилника и чини његов саставни дио.

Члан 5.

(1) У захтјеву чији је предмет оснивање предузетника обавезно се наводе лични подаци предузетника, пословно име, сједиште, начин обављања дјелатности, претежна дјелатност и евентуално остале дјелатности, те начин преузимања акта, мјесто, датум и потпис подносиоца захтјева.

(2) У поступку регистрације оснивања предузетника може се именовати пословођа и отворити издвојена јединица.

Члан 6.

(1) У захтјеву чији је предмет промјена податка предузетника обавезно се испуњава:

1) идентификација и опис предузетника (пословно име, јединствени идентификациони број и опис промјене),

2) дио или сви подаци из одговарајуће тачке захтјева, а у складу са описом промјене (на примјер промјена пословног имена, врсте занимања, период обављања дјелатности и друго),

3) начин преузимања акта,

4) мјесто, датум и потпис подносиоца захтјева.

(2) Испуњавање дијела или свих података у одговарајућојтачки захтјева подразумијева да се у тојтачки наводе искључиво подаци који се мијењају, допуњавају или бришу у односу на регистроване податке.

(3) Не испуњавају се тачке захтјева са подацима који нису предмет промјене.

(4) Промјена личних података (јединствени матични број, адреса пребивалишта, односно боравишта и број личне карте) предузетника и пословође може се иницирати путем захтјева или обавјештења, које не подлијеже плаћању таксе за поступак регистрације предузетника, у складу са законом којим се уређују административне таксе.

(5) У случају када се промјена личних података из става 4. овог члана иницира путем обавјештења, уз то обавјештење се доставља копија личне карте предузетника или пословође, а у зависности на које лице се односи промјена података.

Члан 7.

(1) Промјена података предузетника односи се и на сљедеће пословне и регистрационе активности:

1) привремени престанак обављања дјелатности,

2) отварање, промјену података, привремени престанак и затварање издвојене јединице,

3) привремени и трајни наставак обављања дјелатности у случају смрти предузетника,

4) наставак обављања дјелатности у случају одузимања пословне способности,

5) пренос обављања дјелатности предузетника.

(2) Код промјене података и затварања регистроване издвојене јединице обавезно се испуњава идентификација (име издвојене јединице и подброј јединственог идентификационог броја) и наводе подаци на које се промјена односи, у складу са начином уписа података из члана 6. став 2. овог правилника.

(3) Услучају када предузетник истовремено врши промјене података у више издвојених јединица, дио захтјева који се односи на издвојену јединицу испуњава се у потребном броју примјерака.

Члан 8.

(1) Уз захтјев чији је предмет промјена податка предузетника, документи који представљају основ за промјену достављају се само у сљедећим случајевима:

1) промјене личних података предузетника или ортака или пословође,

2) именовања пословође,

3) привременог престанка обављања дјелатности дуже од шест мјесеци,

4) привременог и трајног наставка у случају смрти предузетника,

5) преноса обављања дјелатности предузетника,

6) иступања и приступања ортака у случајевима који су прописани Законом,

7) ако материјални пропис уређује обавезу достављања посебног документа, ради уписа промјене података у регистар.

(2) Приликом брисања регистрованих разреда дјелатности не провјерава се услов у вези са заштитном мјером забране обављања дјелатности из Закона.

(3) Услов из става 2. овог члана провјерава се код допуна разреда дјелатности и промјене претежне дјелатности предузетника.

(4) Усвајањем захтјева чији је предмет промјена податка и издавањем рјешења о регистрацији предузетника, у регистру предузетника замјењују се уписани подаци са подацима рјешења.

Члан 9.

(1) Код преноса обављања дјелатности, уговор о том преносу обавезно садржи све податке који су прописани чланом 64. став 3. Закона и доставља се уз захтјев.

(2)У свим случајевима преноса обављања дјелатности, овлашћени процјењивач путем процјене и уз примјену Међународних стандарда вредновања (IVS) у одговарајућем документу утврђује вриједност имовине, потраживања и обавеза које се са предузетника преносе на предузетника стицаоца, као и вриједност имовине предузетника стицаоца.

(3) Документ овлашћеног процјењивача из става 2. овог члана саставни је дио уговора о преносу обављања дјелатности и налази се у његовом прилогу.

(4) Ако је уговор о преносу обављања дјелатности закључен између предузетника и његовог брачног и ванбрачног супружника, брачне, ванбрачне и усвојене дјеце, брата и сестре, саставни дио тог уговора су документи којима се доказује однос између предузетника и предузетника стицаоца.

(5) Документи којима се доказује однос из става 4. овог члана су изводи из матичне књиге вјенчаних, рођених и други документи.

(6) Захтјев је непотпун ако уговор о преносу обављања дјелатности не садржи све податке и документе у складу са ст. 1. до 5. овог члана.

(7) Уколико предузетник стицалац не докаже да се са предузетником налази у односу из става 4. овог члана, регистрациони орган одбија захтјев за пренос обављања дјелатности.

Члан 10.

(1) Лични подаци за ортака који приступа заједничком обављању или иступа из заједничког обављања дјелатности наводе се у тачки 1. захтјева.

(2)За регистрацију приступања заједничком обављању дјелатности из члана 98. став 3. Закона потребно је да:

1) лице које приступа заједничком обављању дјелатности испуњава услове из члана 32. став 1. Закона,

2) лице које наставља са заједничким обављањем дјелатности испуњава услове из члана 32. став 1. т. 2) и 5) Закона.

(3) У случају из става 2. овог члана уз захтјев, који потписују сви ортаци, достављају се и документи прописани чланом 98. ст. 4. и 5. Закона.

(4) Испуњеност услова из ст. 2. и 3. овог члана утврђује се на основу члана 32. став 5, односно члана 38. Закона.

(5) Лица из става 2. овог члана своје међусобне односе уређују уговором о заједничком обављању дјелатности, који се не доставља уз захтјев.

(6) Код промјене начина обављања дјелатности, из заједничког обављања у самостално обављањепо основу иступања ортака, уз захтјев, који потписују сви ортаци, прилаже се и уговор о престанку заједничког обављања дјелатности, потписан од свих ортака.

(7) У случају промјене начина обављања дјелатности из заједничког обављања у самостално обављање по основу смрти ортака, уз захтјев се доставља и изјава насљедника преминулог ортака из истог реда насљеђивања у којој се ти насљедници одричу наставка обављања дјелатности.

Члан 11.

(1) У захтјеву чији је предмет престанак обављања дјелатности обавезно се наводи идентификација и опис предузетника (пословно име и јединствени идентификациони број), датум престанка, начин преузимања акта, мјесто, датум и потпис подносиоца захтјева.

(2) У случају престанка заједничког (ортачког) обављања дјелатности, уз захтјев који потписују сви ортаци прилаже се и уговор о престанку заједничког обављања дјелатности, потписан од свих ортака.

Члан 12.

У напомени се наводе подаци потребни за рјешавање по захтјеву, а који нису обухваћени у другим тачкама захтјева.

Члан 13.

(1) Образац захтјева за резервацију пословног имена садржи податке који су организовани у сљедеће тачке:

1) предмет,

2) идентификација,

3) резервација пословног имена,

4) подаци о подносиоцу,

5) подаци о пуномоћнику,

6) начин преузимања акта,

7) датум и потпис подносиоца.

(2) Садржај захтјева за резервацију пословног имена прописан је на обрасцу, који се налази у Прилогу 2. овог правилника и чини његов саставни дио.

Члан 14.

Захтјеви захтјев за резервацију пословног имена су формата А4 и штампају се на бијелом папиру на који није дозвољено постављати водени жиг, меморандум регистрационог органа или друге ознаке, а које могу утицати на јасноћу њиховог садржаја.

**ОБРАЗЛОЖЕЊЕ**

**ПРАВИЛНИКА О ЗАХТЈЕВУ ЗА РЕГИСТРАЦИЈУ ПРЕДУЗЕТНИКА**

**I ПРАВНИ ОСНОВ**

Правни основ за доношење Правилника о захтјеву за регистрацију предузетника садржан је у одредби члана 35. став 3. Закона о самосталним предузетницима („Службени гласник Републике Српске“, број 98/24), којим је прописано да министар доноси правилник о садржају и облику захтјева и захтјева за резервацију пословног имена, као и о другим питањима од значаја за поступак регистрације предузетника, као и у одредби члана 76. став 2. Закона о републичкој управи („Службени гласник Републике Српске“, број 115/18) којом се, између осталог, прописује да министар доноси прописе и одлучује о другим питањима из дјелокруга министарства.

**II УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу,број: 17.03-020-993/25 од 25. марта 2025. године, а након увида у прописе Европске уније и анализе одредаба Правилника о захтјеву за регистрацију предузетника, није установљено да постоје обавезујући секундарни извори права ЕУ који уређују материју достављеног правилника. Због тога у изјави о усклађености стоји оцјена „Непримјењиво“.

Предметним правилником унифициран је садржај и облик захтјева за регистрацију предузетника и резервацију пословног имена, који користе регистрациони органи у јединицама локалне самоуправе, у поступку регистрације предузетника у Републици Српској.

**III РАЗЛОЗИ ЗА ДОНОШЕЊЕ ПРАВИЛНИКА**

Законом о самосталним предузетницима прописано је да министар доноси правилник о садржају и облику захтјева и захтјева за резервацију пословног имена, као и о другим питањима од значаја за поступак регистрације предузетника.

Регистрација предузетника врши се у надлежним органима јединица локалне самоуправе. Разлог за доношење Правилника садржан је у потреби да се унифицира садржај и облик захтјева који користе регистрациони органи у јединица локалне самоуправе у поступку регистрације предузетника у Републици Српској. Поред тога, постоји потреба да се изврше измјене у складу са Законом о самосталним предузетницима.

Наиме, Законом о самосталним предузетницима, укинута је могућност регистрације припремних радњи. Поред тога, постоји потреба да се утврди садржај и облик захтјева за резервацију пословног имена. Такође, нова законска рјешења уводе и терминолошку измјену, сходно којој је термин „сезонско обављање дјелатности“ замијењенса термином „периодично обављање дјелатности“.

У изради овог правилника коришћена су позитивна искуства, односно рјешења земаља у окружењу, као и приједлози и сугестије регистрационих органа.

**IV ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. одређује се предмет овог правилника.

Чланом 2. дефинишу се врсте захтјева који се могу поднијети, зависно од предмета поступка регистрације предузетника.

Чланом 3. дефинишу се лица који могу покренути поступак регистрације предузетника, као и начини покретања овог поступка.

Чланом 4. прописује се садржај обрасца захтјева за регистрацију предузетника. Истовремено, упућује се на Прилог 1. овог правилника који садржи образац захтјева за регистрацију предузетника.

Чланом 5. наводе се подаци који се обавезно испуњавају у обрасцу захтјева приликом оснивања предузетника. Истим чланом указује се на могућност да се у поступку регистрације оснивања предузетника може именовати пословођа и отворити издвојена јединица.

Чланом 6. наводе се подаци који се обавезно испуњавају у захтјеву чији је предмет промјена података предузетника.Такође, указује се на начин на који се врши испуњавање података у односу на регистроване податке.

Чланом 7. прописује се да привремени престанак и отварање, промјена података и затварање издвојене јединице, привремени и трајни наставак обављања дјелатности у случају смрти предузетника, наставак обављања дјелатности у случају одузимања пословне способности и пренос обављања дјелатности предузетника представљају промјену података предузетника, те се наводе подаци који се обавезно испуњавају у захтјеву чији је предмет промјена података у вези са регистрованом издвојеном јединицом.

Чланом 8. наводе се подаци који се обавезно испуњавају у обрасцу захтјева чији је предмет престанак обављања дјелатности.

Чланом 9. прописује се садржај Уговора о преносу обављања дјелатности у појединим случајевима.

Чланом 10. указује се на податке које је потребно навести у случајевима приступања, односно иступања ортака.

Чланом 11. прописују се подаци који се обавезно наводе у захтјеву чији је предмет престанак обављања дјелатности.

Чланом 12. прописује се да се у простору за напомену наводе подаци потребни за рјешавање по захтјеву, а који нису обухваћени у другим тачкама захтјева.

Чланом 13. прописује се садржај обрасца за резервацију пословног имена и упућује на Прилог 2. овог правилника који се садржи образац захтјева за резервацију пословног имена.

Чланом 14. прописују се формат и штампање образаца захтјева који се могу поднијети у поступку регистрације, те утврђује да није дозвољено постављање водених жигова или других ознака које могу утицати на јасност њиховог садржаја.

Чланом 15. прописује се престанак важења претходног Правилника о садржају и облику захтјева за регистрацију предузетника.

Чланом 16. прописује се ступање на снагу овог правилника.

**V ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊУ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХФОРМАЛНОСТИ КОЈЕ ОПТЕРЕЋУЈУПРИВРЕДНО ПОСЛОВАЊЕ**

Министарство привреде и предузетништва,као обрађивач Приједлога Правилника о захтјеву за регистрацију предузетника, спровело је сљедеће методолошке кораке процјене утицаја прописа у поступку израде Приједлога овог правилника и попуњавањем Обрасца 2. процјене утицаја приједлога уредбе/правилника:

У вези са анализом стања и идентификацијом проблема, поступак регистрације предузетника врши се у надлежним органима јединица локалне самоуправе. Разлог за доношење овог правилника садржан је у потреби да се унифицира садржај и облик захтјева који користе регистрациони органи у поступку регистрације предузетника, уважавајући чињеницу да је усвојен нови Закон о самосталним предузетницима. Такође, потребно је да се изврше измјене у складу с новим законским рјешењем, у дијелу који се односи на утврђивање садржаја и облика захтјева за резервацију пословног имена.

Циљ доношења овог правилника је унапређење поступка регистрације предузетника.

У вези са процјеном утицаја формалности, Приједлог правилника разрађује нову формалност: Рјешење о резервацији пословног имена. Сврха формалности је да обезбиједи странкама да могу на одређени период заштитити своју идеју о пословном имену под којим би наступали у правном промету. Приједлогом правилника јасно се одређује садржај обрасца захтјева, а остали елементи ове формалности су утврђени законом. Измјена формалности Рјешење о регистрацији предузетника, извршена је у складу са важећим законом, а односи се на утврђивање садржаја обрасца захтјева. Предметна измјена имаће позитиван утицај јер олакшава и унапрjеђује поступак регистрације предузетника и омогућава да регистрациони органи брже и једноставније проводе поступак регистрације.

У погледу осталих методолошких корака процјене утицаја прописа, утврђено је да је процес консултација спроведен на начин да је текст Приједлога правилника објављен на интернет страници Министарства привреде и предузетништва. Поред тог, Приједлог правилника достављен је јединицама локалне самоуправе ради давања коментара и сугестија.

Када је у питању спровођење прописа, Министарство привреде и предузетништва и јединице локалне самоуправе одговорне су за примјену овог правилника. Скенирани обрасци захтјева су саставни дио електронске документације у сваком поступку регистрације предузетника, што омогућава да се кроз надзор над радом регистрационих органа врши праћење примјене предметног правилника.

Министарство привреде и предузетништва је, приликом примјене процеса процјене утицаја прописа, поступило у складу са Одлуком о процјени утицаја прописа.

**VI УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ПРАВИЛНИКА**

У складу са Смјерницама за консултације у изради прописа и других општих аката („Службени гласник Републике Српске“, број 86/22), Приједлог правилника објављен је на интернет страници Министарства привреде и предузетништва да би се учинио доступним широј јавности ради давања евентуалних примједаба и коментара.

Поред тога, Приједлог правилника достављен је јединицама локалне самоуправе, ради давања коментара и сугестија.

Министарство је приликом израде коначног текста овог правилника узело у обзир све коментаре који су достављени на Приједлог, а прихваћене су сугестије које чине захтјев за регистрацију једноставнији за примјену регистрационим органима и предузетницима.

**VII ФИНАНСИЈСКА СРЕДСТВА**

За спровођење овог правилника нису потребна средства из буџета Републике Српске.